Document ID: 32012D0005

EUROPOS PARLAMENTO IR TARYBOS SPRENDIMAS
2011 m. gruodžio 13 d.
kuriuo iš dalies keičiamos 2006 m. gegužės 17 d. Tarpinstitucinio susitarimo dėl biudžetinės drausmės ir patikimo finansų valdymo nuostatos, susijusios su daugiamete finansine programa, kad būtų patenkinti papildomi ITER projekto finansavimo poreikiai
(2012/5/ES)
EUROPOS PARLAMENTAS IR EUROPOS SĄJUNGOS TARYBA,
atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1),
atsižvelgdami į Europos Komisijos pasiūlymą,
kadangi:
(1)
2011 m. gruodžio 1 d. trišalio dialogo metu Europos Parlamentas, Taryba ir Komisija susitarė dėl papildomo ITER projekto finansavimo sąlygų. Kad būtų galima suteikti finansavimą, reikia patikslinti 2007-2013 m. daugiametę finansinę programą vadovaujantis Tarpinstituciniu susitarimu, kad 1a išlaidų pakategorės įsipareigojimų asignavimų viršutinės ribos 2012 m. būtų padidintos 650 mln. EUR, o 2013 m. - 190 mln. EUR dabartinėmis kainomis;
(2)
1a išlaidų pakategorės įsipareigojimų asignavimų viršutinių ribų padidinimas 2012-2013 m. bus visiškai kompensuotas sumažinant 2011 m. 2 išlaidų kategorijos įsipareigojimų asignavimų viršutinę ribą ir 2011-2012 m. 5 išlaidų kategorijos įsipareigojimų asignavimų viršutinę ribą;
(3)
siekiant išlaikyti atitinkamą įsipareigojimų ir mokėjimų santykį, bus patikslintos metinės mokėjimų asignavimų viršutinės ribos. Patikslinimas bus neutralus mokėjimų reikalavimų 2007-2013 m. atžvilgiu;
(4)
todėl turėtų būti atitinkamai iš dalies pakeistas Tarpinstitucinio susitarimo dėl biudžetinės drausmės ir patikimo finansų valdymo I priedas (2),
PRIĖMĖ ŠĮ SPRENDIMĄ:
Vienintelis straipsnis
Tarpinstitucinio susitarimo dėl biudžetinės drausmės ir patikimo finansų valdymo I priedas pakeičiamas šio sprendimo priedu.
Priimta Strasbūre 2011 m. gruodžio 13 d.

Labels: 7
2
15
14